Dan-Bunkering har ifølge sagens oplysninger skaffet jetbrændstof til et russisk firma, som ifølge russiske myndigheder har forsynet Ruslands kampfly i Syrien. Kampfly, der gennem flere år har fløjet bombetogter til støtte for den syriske præsident Bashar al-Assad.



Handler med jetbrændstof til anvendelse i Syrien er ulovlige for europæiske virksomheder. EU’s regeringschefer vedtog nemlig i 2014 sanktioner, der forbød at sælge, levere eller overføre jetbrændstof til brug i Syrien. Sanktioner, der blev indført for at forhindre Bashar al-Assads angreb på civilbefolkningen i Syrien.



Dan-Bunkering er hverken sigtet eller tiltalt i USA eller i Danmark. Og i en mail til DR den 1. april skriver virksomheden, at "Dan-Bunkering ikke (er) genstand for juridiske undersøgelser hverken i Danmark eller i andre lande." Dan-Bunkering afviser, at firmaet har handlet i strid med EU’s regler, men Dan-Bunkering har ikke svaret DR på, om virksomheden har været involveret i leverancer af jetbrændstof, der er endt i Syrien.